RESOLUCIÓN do 17 de febreiro de 2005 pola que se convoca unha xornada sobre urbanismo e centros comerciais e de lecer.
ESCOLA GALEGA DE ADMINISTRACIÓN PÚBLICA — III. OUTRAS DISPOSICIÓNS — 23/02/2005

Dentro do Plan de actividades da Escola Galega de Administración Pública para o 2005 e de acordo coas funcións atribuídas pola Lei 4/1987, do 27 de maio, de creación da escola, e pola Lei 10/1989, do 10 de xullo, de modificación da anterior, convócase, en colaboración coa Revista de Derecho Urbanístico y Medio Ambiente, unha xornada sobre o urbanismo e centros comerciais e de lecer, conforme as seguintes bases:
1. Obxectivos.
Realizar unha exposición transversal dos temas que afectan o desenvolvemento urbanístico con oferta comercial e de lecer. A partir desta perspectiva, estudaranse desde cuestións puramente urbanísticas a outras ambientais e comerciais. Preténdese dar unha visión práctica, achegando a experiencia de proxectos executados ou en execución.
2. Contido.
Trataranse estes temas:
-A orixe do chamado urbanismo comercial. Os instrumentos do urbanismo comercial e os seus diferentes modelos.
-A integración do equipamento comercial nos instrumentos de planificación territorial, urbanística e comercial. Propostas para unha ordenación territorial do equipamento comercial.
-Réxime xurídico da ordenación e implantación dos establecementos comerciais na comunidade autónoma de Galicia I e II.
-Implantación de proxectos no solo non urbanizable. Réxime xurídico dos proxectos de interese supramunicipal: o urbanismo autonómico. Especial estudo da lexislación galega. Consideración do factor ambiental.
3. Destinatarios.
Persoal ao servizo da Xunta de Galicia e da Administración local galega e interesados en xeral.
4. Desenvolvemento.
-Horario: mañá e tarde.
-Lugar e data: a xornada convocada desenvolverase no salón de actos da Delegación da Consellería da Presidencia, Relacións Institucionais e Administración Pública da Coruña, sita na praza de Pontevedra nº 22, da citada cidade, o día 16 de marzo de 2005.
5. Inscrición.
-Prazo: remata o luns, día 14 de marzo de 2005.
-Tramitación de solicitudes: as solicitudes irán dirixidas ao director da Escola Galega de Administración Pública, polígono das Fontiñas, rúa de Madrid, 2-4, 15707 Santiago de Compostela, segundo o modelo que figura como anexo a esta convocatoria, e presentaranse no rexistro xeral da EGAP, ou por calquera das formas previstas no artigo 38.4º da Lei 30/1992, do 26 de novembro, de réxime xurídico das administracións públicas e do procedemen
to administrativo común. Admitiranse tamén inscricións por telefax 981 54 63 30.
-Número de prazas: limitado á capacidade do local.
-Inscrición fóra de prazo: só se admitirán, de quedaren prazas baleiras, coa condición de que se cumpran os requisitos xerais antes indicados.
Os peticionarios poderán obter confirmación da súa posible admisión, chamando por teléfono, o día 15 de marzo, de 8.30 a 14.30 horas, aos seguintes números: 981 54 62 39/44 ou 981 54 60 40.
6. Modificacións.
A EGAP reserva para si a facultade de interpretar e de resolver as incidencias que puidesen xurdir
no desenvolvemento da xornada, así como o de cancelala, se o escaso número de solicitudes non xustificase a súa realización.
7. Certificación de asistencia.
Entregaráselles, ao remate da xornada, a aquelas persoas inscritas que concorresen asiduamente a ela, cando a súa asistencia sexa igual ou superior ao 85% das horas lectivas programadas, e expresarase neste documento a natureza da actividade e as datas da súa realización.
Santiago de Compostela, 17 de febreiro de 2005.
Domingo Bello Janeiro
Director da Escola Galega de Administración Pública
CONSELLERÍA DA PRESIDENCIA, RELACIÓNS INSTITUCIONAIS
E ADMINISTRACIÓN PÚBLICA